MORE ขึ้นแท่นผู้ถือหุ้นใหญ่ “HEMP” มั่นใจธุรกิจสมุนไพร-สุขภาพโตเด่น
MORE ปิดดีลขายหุ้น MMD ขึ้นแท่นเป็นผู้ถือหุ้นใหญ่เบอร์หนึ่ง “HEMP” สัดส่วน 36.07% มั่นใจธุรกิจสมุนไพร-สุขภาพ อยู่ในเมกะเทรนด์ สอดคล้องพฤติกรรมผู้บริโภคยุค New Normal จ่อรับทรัพย์ก้อนโตส่วนแบ่งกำไร-ส่วนล้ำมูลค่าหุ้น
15 ธ.ค. 2564

ดร.อมฤทธิ์ กล่อมจิตเจริญ ประธานเจ้าหน้าที่บริหารและกรรมการผู้จัดการใหญ่ บริษัท มอร์ รีเทิร์น จำกัด (มหาชน) หรือ MORE เปิดเผยว่า บริษัทฯ ได้จำหน่ายเงินลงทุนในบริษัท มอร์ เมดดิคัล จำกัด (MMD) ซึ่งเป็นบริษัทย่อย จำนวน 249,998 หุ้น มูลค่าที่ตราไว้หุ้นละ 100 บาท ให้แก่ บริษัท เฮลท์ เอ็มไพร์ คอร์ปอเรชั่น จำกัด (มหาชน) หรือ HEMP ในราคาไม่เกิน 200 ล้านบาท โดย HEMP จะออกและจัดสรรหุ้นสามัญเพิ่มทุนของ HEMP จำนวนไม่เกิน 1,655,262,500 หุ้น หรือคิดเป็น 36.07% มูลค่าที่ตราไว้หุ้นละ 1 บาท ในราคาเสนอขาย 0.12083 บาทต่อหุ้น คิดเป็นมูลค่ารวมทั้งสิ้น 200 ล้านบาท ให้แก่ บริษัทฯเพื่อชำระเป็นค่าตอบแทนสำหรับการซื้อหุ้นสามัญของ MMD แทนการชำระด้วยเงินสด
ทั้งนี้ เมื่อวันที่ 9 ธันวาคม 2564 บริษัทฯ ได้ดำเนินการโอนหุ้นสามัญของ MMD จำนวน 249,998 หุ้น มูลค่าที่ตราไว้หุ้นละ 100 บาท ในราคาไม่เกิน 200,000,000 บาท ให้แก่ HEMP โดย HEMP ได้ออกและจัดสรรหุ้นสามัญเพิ่มทุนจำนวนไม่เกิน 1,655,262,500 หุ้น มูลค่าที่ตราไว้หุ้นละ 1.00 บาท ในราคาเสนอขายหุ้นละ 0.12083 บาท เพื่อใช้ชำระเป็นค่าตอบแทนสำหรับการซื้อและรับโอนหุ้นสามัญของ MMD จากบริษัท เป็นที่เรียบร้อยแล้ว
สำหรับการขาย MMD ออกไปครั้งนี้ ทำให้ MORE มีความคล่องตัวในการดำเนินธุรกิจ มีความพร้อมเดินหน้าขับเคลื่อนสู่ธุรกิจด้านสาธารณูปโภคและการบริหารจัดการน้ำต่อไปในอนาคต และช่วยเพิ่มแหล่งที่มาของกำไรให้กับบริษัทฯ จากการรับรู้ส่วนแบ่งกำไรของ HEMP ตามสัดส่วนการถือหุ้น และเมื่อผลการดำเนินงานออกมาดี ก็สะท้อนมาที่ราคาหุ้นของ HEMP และในที่สุดจะย้อนกลับมาที่ MORE ยิ่งทำให้มีกำไรมากขึ้นจากการขายหุ้น MMD ในครั้งนี้ เนื่องจากธุรกิจพืชสมุนไพร และสุขภาพที่ HEMP ดำเนินการอยู่ในปัจจุบันอยู่ในเมกะเทรนด์ สอดคล้องพฤติกรรมผู้บริโภคในยุค New Normal ที่ใส่ใจในเรื่องสุขภาพและความงาม ซึ่งตลาดมีศักยภาพในการเติบโตได้อีกมาก